Inger Støjberg (V), 2009-11-12:
Det maksimale dagpengeniveau er i år på 188.500 kr. svarende til en månedlig ydelse på ca. 15.700 kr.
Det er måske ikke fyrsteligt, men der er efter min opfattelse tale om et rimeligt niveau, ikke mindst set i lyset af det generelle lønniveau i samfundet.
Dagpengesystemets gennemsnitlige kompensationsgrad har i de senere år ligget nogenlunde fast på ca. 90 pct., også under den tidligere socialdemokratiske regering.
Jeg synes, at det er værd at lægge mærke til, at dagpengenes købekraft målt i 2009-priser er på samme niveau som for ca. 20 år siden, og at dagpengenes købekraft er steget med 7 pct. siden 1997, mens den faldt frem til 1997.
Hertil kommer, at lønmodtagere har mulighed for at tegne en privat tillægsforsikring, hvis de ønsker en højere dækning – det er der ca. 75.000 mennesker, der har gjort.
Det er selvfølgelig ikke mange ud af de cirka to millioner personer, der er medlem af en a-kasse. Nu forsøger Enhedslisten sig så – og man fristes jo sådan set næsten til at sige igen – med et forslag om en generel forhøjelse af dagpengesatsen.
Og der er ingen smalle steder: 30.000 kr. pr. måned i maksimale dagpenge svarende til 360.000 kr. årligt, lyder buddet.
Forslaget vil, hvis det gennemføres, betyde en voldsom stigning i udgifterne til arbejdsløshedsdagpenge og andre offentlige ydelser, som direkte eller indirekte er knyttet sammen med satsen for maksimale dagpenge.
Det skønnes, at merudgiften til arbejdsløshedsdagpenge alene vil være i størrelsesordenen 7 mia. kr. pr. år; merudgiften til syge-, barsel- og feriedagpenge vurderes til omkring 8 mia. kr. pr. år; merudgiften til førtidspension, efterløn og revalidering vurderes til sådan omkring 37 mia. kr. pr. år; og kontanthjælpsudgifterne vurderes til at stige med 5 mia. kr. pr. år.
Hertil kommer, at der for en meget stor gruppe ikke vil være et økonomisk incitament til at tage et arbejde.
Hvis dagpengemaksimum kun forhøjes med 20 pct. – og ikke med 91 pct., som Enhedslistens forslag indebærer – vil det betyde, at antallet af personer i arbejdsstyrken, der har en gevinst på under 500 kr. pr. måned ved at tage et arbejde, næsten tredobles fra ca. 50.000 mennesker til 135.000 mennesker.
På den baggrund skønnes det, at Enhedslistens forslag vil betyde, at ledigheden vil stige med knap 70.000 personer.
Det medfører, at de offentlige finanser forringes med yderligere ca. 20 mia. kr. pr. år.
Herudover vil der komme et øget lønpres og dermed formodentlig betydelige lønstigninger.
Jeg må sige, at jeg faktisk ikke rigtig forstår Enhedslisten, men det er så ikke første gang, det er sket.
En højere dagpengesats, som foreslået af Enhedslisten, vil være til glæde og gavn for personer med en indtægt på op til over 400.000 kr. pr. år.
Forhøjelsen af dagpengesatsen kommer derimod ikke lavtlønnede grupper til gode, faktisk tværtimod, fordi lavtlønnede grupper ikke ville kunne udnytte det højere dagpengemaksimum, men derimod skal betale et væsentligt højere arbejdsløshedsforsikringsbidrag og eventuel efterlønsbidrag til staten.
Det skyldes, at de to bidragssatser er beregnet som henholdsvis 4,8 og 7 gange dagpengenes størrelse på årsbasis.
Det vil sige, at det bliver væsentligt dyrere for disse grupper at være arbejdsløshedsforsikrede, uden at de får noget ud af det.
Vurderingen er, at merudgiften for de forsikrede vil være i størrelsesordenen 12 mia. kr. pr. år ved uændret adfærd.
Man kan derfor forvente, at en stor del af denne gruppe vil melde sig ud af arbejdsløsforsikringsordningen.
De samlede konsekvenser af Enhedslistens forslag er uacceptable, og det er samfundsøkonomisk urealistisk og yderst uansvarligt.
Samlet vil forslaget kunne forringe de offentlige finanser med op til 65 mia. kr. årligt.
Det svarer stort set til, at den offentlige servicesektor skulle beskæres med omkring 14 pct. på folkeskole, hjemmepleje, daginstitutioner – svarende til 120.000 færre offentligt ansatte.
Alt i alt er det et scenario, som er så ustabilt og negativt, at det ikke giver nogen mening, og som selvsagt ligger langt fra det velfærdssamfund, som regeringen står inde for og hele tiden arbejder for at forbedre.
Regeringen kan derfor ikke støtte Enhedslistens forslag.